સભાગૃહનો મંચ વિશાળ હતો. મંચની છત સાથે પિત્તળના લાંબા દીવા સાંકળની મદદથી લટકાવ્યા હતા જે તળીયેથી ચાર-પાંચ ફૂટ ઉંચા હતા. પ્રત્યેક દિવામાં આઠ વાટ એક જ્યોત પ્રગટાવી રહી હતી. વીસ દીવા અનેરી પ્રકાશસજ્જા ઉત્પન્ન કરી રહ્યાં હતાં. સભાગૃહના દરેક ખૂણામાં રહેલી મશાલ સિવાય બાકીની મશાલ ઓલવવામાં આવી. મૃદંગ અને તબલાનો ધ્વની શરુ થયો અને મંચની ડાબી બાજુથી કલાકારો પ્રવેશ્યા. સંગીત, નૃત્ય અને મંચસજ્જા – આ ત્રણેય વસ્તુએ પ્રેક્ષકોને વશીભૂત કરી નાખ્યાં. નૃત્ય સમાપ્ત થયું. તાળીઓનો ગડગડાટ થયો. દેવદત્તનું ધ્યાન જમણી બાજુ મંચ પર આવેલા ખૂણામાં ગયું.